AZ EURÓPAI PARLAMENT ÉS A TANÁCS 2003/11/EK IRÁNYELVE

(2003. február 6.)

az egyes veszélyes anyagok és készítmények forgalomba hozatalának és felhasználásának korlátozásairól szóló 76/769/EGK tanácsi irányelv 24. módosításáról (pentabróm-difenil-éter, oktabróm-difenil-éter)

AZ EURÓPAI PARLAMENT ÉS AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 95. cikkére,

tekintettel a Bizottság javaslatára[1],

tekintettel a Gazdasági és Szociális Bizottság véleményére[2],

a Szerződés 251. cikkében megállapított eljárásnak megfelelően[3], az egyeztetőbizottság által 2002. november 8-án jóváhagyott közös szövegtervezet figyelembevételével,

mivel:

(1) A Szerződés 14. cikke alapján egy olyan, belső határok nélküli térséget kell létrehozni, amelyben biztosított az áruk, a személyek, a szolgáltatások és a tőke szabad mozgása.

(2) A pentabróm-difenil-éter (pentaBDE) és az oktabróm-difenil-éter (oktaBDE) környezeti kockázatait a létező anyagok kockázatainak értékeléséről és ellenőrzéséről szóló, 1993. március 23-i 793/93/EGK tanácsi rendelet[4] alapján vizsgálták. A pentaBDE-re és az oktaBDE-re vonatkozó kockázatértékelések megállapították, hogy csökkenteni kell ezeknek az anyagoknak a környezeti kockázatát. A toxicitási, ökotoxicitási és a környezetvédelmi tudományos bizottság (CSTEE) 2000. február 4-i és 2002. október 31-i véleménye megerősítette a pentaBDE-re és oktaBDE-re vonatkozó értékeléseknek azt a következtetését, hogy a környezetvédelem érdekében csökkenteni kell ezeknek az anyagoknak a környezeti kockázatát. Továbbá 2000. június 19-i véleményében a CSTEE aggodalmát fejezte ki azzal kapcsolatban, hogy az anyatejjel táplált csecsemők pentaBDE-nek vannak kitéve, és megerősítette, hogy az anyatej növekvő pentaBDE-tartalma valószínűleg az anyag egy még nem azonosított felhasználási módjának eredménye.

(3) A 793/93/EGK rendelet keretében a Bizottság elfogadta a pentaBDE[5] és az oktaBDE[6] kockázatcsökkentési stratégiájáról szóló ajánlásokat, amelyek a környezeti kockázatok ellenőrzése érdekében forgalomba hozatali és felhasználási korlátozásokat írnak elő. Továbbá arra is javaslatot tettek, hogy minden intézkedésnél vegyék figyelembe a csecsemők tejen keresztül történő expozíciójának kérdését is.

(4) Az egészség és a környezet védelme érdekében meg kell tiltani a pentaBDE és az oktaBDE forgalomba hozatalát és felhasználását, valamint a két anyag egyikét vagy mindkét anyagot tartalmazó termékek forgalomba hozatalát.

(5) A pentaBDE és az oktaBDE 0,1 tömegszázalékot meghaladó koncentrációját olyan szabványos elemzési eljárásokkal lehet kimutatni, mint például a GC-MS (gázkromatográfia/tömegspektrometria).

(6) A dekaBDE kockázatértékelését 2002 augusztusában zárták le, amely számos bizonytalanságot tárt fel az anyag lehetséges környezeti hatásával kapcsolatban. A Közösségnek haladéktalanul meg kell hoznia a kockázatcsökkentési intézkedéseket, és ezért késedelem nélkül ki kell alakítani egy kockázatcsökkentési stratégiát. A Bizottság legkésőbb 2003. június 30-ig várja a kockázatcsökkentési stratégia eredményeit. Ezt követően haladéktalanul értékeli ezeket az eredményeket, és javaslatot tesz a megállapított veszélyek elhárítására szolgáló megfelelő és szigorú intézkedésekre. Az Európai Parlament és a Tanács késedelem nélkül megvizsgálja a javaslatot. A Közösség által a dekaBDE forgalomba hozatalával és felhasználásával kapcsolatban jóváhagyott korlátozásokat további késedelem nélkül hatályba kell léptetni, ha a fent említett kockázatértékelésben előírt további vizsgálatok a jelenlegi bizonytalanságokkal kapcsolatban azt állapítják meg, hogy a dekaBDE nem ad okot az aggodalomra.

(7) Ez az irányelv nem sérti a munkavállalók védelmére vonatkozó minimumkövetelmények megállapításáról szóló közösségi jogszabályokat, mint a munkavállalók munkahelyi biztonságának és egészségvédelmének javítását ösztönző intézkedések bevezetéséről szóló, 1989. június 12-i 89/391/EGK tanácsi irányelvet[7], valamint az azon alapuló egyedi irányelveket, különösen a munkájuk során rákkeltő anyagokkal kapcsolatos kockázatoknak kitett munkavállalók védelméről szóló, 1990. június 28-i 90/394/EGK tanácsi irányelvet (hatodik egyedi irányelv a 89/391/EGK irányelv[8] 16. cikkének (1) bekezdése értelmében) és a munkájuk során vegyi anyagokkal kapcsolatos kockázatoknak kitett munkavállalók egészségének és biztonságának védelméről szóló, 1998. április 7-i 98/24/EK tanácsi irányelvet[9] (tizennegyedik egyedi irányelv a 89/391/EGK irányelv 16. cikkének (1) bekezdése értelmében),

ELFOGADTA EZT AZ IRÁNYELVET:

1. cikk

A 76/769/EGK irányelv I. melléklete ezen irányelv melléklete szerint módosul.

2. cikk

A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2004. február 15-e előtt megfeleljenek. Erről haladéktalanul tájékoztatják a Bizottságot.

Ezeket a rendelkezéseket 2004. augusztus 15-től alkalmazzák.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

3. cikk

Ez az irányelv az Európai Unió Hivatalos Lapjában való kihirdetésének napján lép hatályba.

4. cikk

Ennek az irányelvnek a tagállamok a címzettjei.

Kelt Brüsszelben, 2003. február 6-án.

az Európai Parlament részéről az elnök P. COX a Tanács részéről az elnök P. EFTHYMIOU

MELLÉKLET

A 76/769/EGK irányelv I. melléklete a következő 44. ponttal egészül ki:

"44. difenil-éter, pentabróm származék C12H5Br5O 1. Nem lehet forgalomba hozni vagy felhasználni, ha anyagként, illetve anyagok vagy készítmények összetevőjeként a koncentrációja meghaladja a 0,1 tömegszázalékot. 2. Nem lehet forgalomba hozni a termékeket, ha azok, vagy azok égésgátlóval kezelt részei 0,1 tömegszázaléknál nagyobb koncentrációban tartalmazzák ezt az anyagot."

A 76/769/EGK irányelv I. melléklete a következő 45. ponttal egészül ki:

"45. difenil-éter, oktabróm származék C12H2Br8O 1. Nem lehet forgalomba hozni vagy felhasználni, ha anyagként, illetve anyagok vagy készítmények összetevőjeként a koncentrációja meghaladja a 0,1 tömegszázalékot. 2. Nem lehet forgalomba hozni a termékeket, ha azok, vagy azok égésgátlóval kezelt részei 0,1 tömegszázaléknál nagyobb koncentrációban tartalmazzák ezt az anyagot."

[1] HL C 154. E., 2001.5.29., 112. o. és HL C 25., 2002.1.29., 472. o.

[2] HL C 193., 2001.7.10., 27. o.

[3] Az Európai Parlament 2001. szeptember 6-i véleménye (HL C 72. E., 2002.3.21., 235. o.), a Tanács 2001. december 6-i közös álláspontja (HL C 110. E., 2002.5.7., 23. o.) és az Európai Parlament 2002. április 10-i határozata (a Hivatalos Lapban még nem tették közzé).

[4] HL L 84., 1993.4.5., 1. o.

[5] HL L 69., 2001.3.10., 30. o.

[6] HL L 249., 2002.9.17., 27. o.

[7] HL L 183., 1989.6.29., 1. o.

[8] HL L 196., 1990.7.26., 1. o. A legutóbb az 1999/38/EK irányelvvel (HL L 138., 1999.6.1., 66. o.) módosított irányelv.

[9] HL L 131., 1998.5.5., 11. o.